Sanakartta 				Päivitetty 5.9.2011

PENGERTALOSTA SÖRNÄISTEN METROASEMALLE 
Alue rajoittuu seuraavasti: etelässä Pengertalo, pohjoisessa Helsinginkatu, itä-länsisuunnassa Pengerkatu paitsi metroaseman kohdalla idässä Hämeentie.

Katureitti:
Kun tulet ulos Pengertalon A-rapun porttikäytävästä tai B-rapusta Pengerkadulle, käänny oikeaan ja lähde kulkemaan loivaa ylämäkeä kohti Sakarinkatua (kulmatalo ennen ylitystä on Pengerkatu 15). Ylitä Sakarinkatu ja jatka matkaa Pengerkatua pitkin ja ylitä seuraavaksi mäen päällä Torkkelinkatu (kulmatalo ennen ylitystä on Pengerkatu 21). Tässä ylityksessä suojatien päällyste on noppakiveä, ylityksen jälkeen pitää edessä oleva talon kulma kiertää vasemmalta. Pengertalon ja Torkkelinkadun välillä Pengerkatu kaartuu loivasti vasemmalle, poikkikatujen ylityksissä on matalat reunakivet jalkakäytävältä ajotielle. 
Torkkelinkadulta reitti jatkuu Pengerkatua alamäkeen kohti Helsinginkatua (kulmatalon numero Pengerkadun puolella on 29). Pengerkadun ja Helsinginkadun kulmassa on iso R-kioski, jonka sisäänkäynti on Helsinginkadun puolella osoitteessa Helsinginkatu 2.
Käänny kulmasta oikealle kohti Hämeentietä, oikealla puolen seinustalla sijaitsee R-kioskin jälkeen kebabravintola (kesäaikaan jalkakäytävällä on tuoleja ja pöytiä), kukkakauppa ja kenkäkauppa.
Metroaseman sisäänkäynti sijaitsee noin 50 metriä Pengerkadun kulmasta, heti kenkäkaupan jälkeen, kulkusuunnassa vasemmalla jalkakäytävän ulkoreunassa. Jos metroaseman sisäänkäynti jää huomaamatta, seuraavaksi löytyy oikealla seinustalla Hämeentien kulmassa sijaitseva William K:n oluthuone. Helsinginkadun jalkakäytävä päättyy aitaan, joka estää harhautumisen edessä olevalle ajotielle Hämeentiellä.
Tässä metron sisäänkäynnissä on pelkästään tavalliset rappuset kahdessa jaksossa. Ne ovat Helsinginkadun suuntaiset ja johtavat sisätiloihin vieville lasioville.

Ulko-ovilta kompassitasolle ja lippuhalliin:
Portaiden alapäässä on lasiovet, ovista kuljettuasi käänny jyrkästi vasemmalle. Vasemmalla seinustalla sijaitsee ensin Marian konditorian myymälä, sitten karkkikauppa ja Primulan leipäkauppa. Liikkeiden ulkopuolella on mainostelineitä. Käytävä kaartaa vasemmalle, jatka matkaa kohti kompassitasoa ja lippuhallia (edessä kauempana kuuluu hissien äänimerkit).
Seuraavaksi vasemmalla seinustalla sijaitsee aulasyvennys, josta nousee tavalliset portaat sekä liukuportaat Helsinginkadun katutasolle Vaasankadun puolelle, lisäksi liukuportaita vastapäätä on kaksi hissiä, jotka kulkevat katutasolle. Syvennystä vastapäätä olevalla seinustalla sijaitsee R-kioski. Syvennyksen jälkeen ennen metron laituritasolle johtavia hissejä ja liukuportaita vasemmalla seinustalla sijaitsee valokuva-automaatti. Tässä tilassa on lattiassa kompassin kuva ja sitä kutsutaan kompassitasoksi. Kuvio on mustavalkoinen, mutta sitä ei voi valkoisella kepillä tunnustellen havaita. 
Seuraavaksi saavut lippuhalliin, missä sijaitsevat kolmet liukuportaat. Lippuhallista katsottuna vasemman puoleiset portaat nousevat laituritasanteelta ylös, oikean puoleiset laskeutuvat laituritasolle, keskimmäisten portaiden suunta voi vaihtua.
Laituritasolle kulkevat hissit sijaitsevat liukuportaiden molemmin puolin. Ehkä tässä vaiheessa kannattaa jo valita vasemmanpuoleinen hissi, jos on matkalla itään (esim. Itäkeskus), tai vastaavasti oikeanpuoleinen, jos on matkalla länteen (esim. keskusta). Hissien ovilla on erilaiset äänimerkit, mutta ne vaihtelevat sen mukaan, onko hissi paikalla vai onko se tulossa, joten niiden ”koodikieltä” on vaikea tulkita. Kun tulet hissin eteen, se ottaa automaattisesti kutsun vastaan eikä sinun tarvitse painaa nappia. Ovet aukeavat automaattisesti ja niistä kuuluu ”plim-plom” äänimerkki. 
Hissin sisällä painonapit sijaitsevat ulkoseinustalla suhteessa liukuportaisiin. Samalla seinustalla on myös kaide, joka ”katkeaa” keskellä, painonapit sijaitsevat aukon yläpuolella, aukko on keskellä seinää. Yksinäinen painike alhaalla käynnistää hissin, ylemmässä rivissä on kaksi painiketta: hälytys ja ovet auki. 
Hissin kulkulinja on vinosti alaspäin kulkien liukuportaiden suuntaisesti, ulos kuljetaan hissin läpi eli sisääntuloa vastapäätä sijaitsevasta ovesta.

Laituritasanne:
Kulje metron laituritasanteella ensin suoraan eteenpäin noin 20 metriä ikään kuin näkevien Y-kirjaimen tyvestä ylöspäin. Suoraan edessä on välipala-automaatti. Y-kirjaimen oikean puoleisen sakaran puoleiselta laiturilta metro kulkee kohti Rautatieasemaa ja Ruoholahtea (länteen) ja vasemman sakaran puoleiselta laiturilta kohti Itäkeskusta (itään) jatkaen joko Vuosaareen tai Mellunmäkeen. 
Metroraiteet sijaitsevat n. 12 metriä vasempaan tai oikeaan. Noin metri ennen varsinaista laiturialueen reunaa on keltainen ja rosoinen huomioraita, mutta sen tuntokontrasti on huono ja vaikea havaita.
Jos menet itään kulkevaan junaan tässä päässä laiturialuetta, olet junan etupäässä ja Itäkeskuksen asemalle saavut lähemmäs ostoskeskusta ja Tallinnan aukiota. Jos haluat tulla ulos lähemmäs Iiristä, kulje laiturialueella pidemmälle poispäin liukuportaista ja pääset junan takapäähän.  

Reittiselostuksen loppu

Tämä sama versio on ladattavissa äänitiedostona Helsingin ja Uudenmaan Näkövammaiset ry:n verkkosivuilta osoitteesta www.hun.fi sekä Sokeain Ystävät ry:n verkkosivuilta osoitteesta www.syry.fi 

Äänitteen lukija: Helinä Hirn
Tuottaja: Helsingin ja Uudenmaan Näkövammaiset ry 2011
Oikeudet pidätetään